Document ID: 32014R0544

UREDBA (EU) št. 544/2014 EVROPSKEGA PARLAMENTA IN SVETA
z dne 15. maja 2014
o spremembi Uredbe Sveta (ES) št. 302/2009 o vzpostavitvi večletnega načrta za obnovo staleža modroplavutega tuna v vzhodnem Atlantiku in Sredozemskem morju
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o delovanju Evropske unije in zlasti člena 43(2) Pogodbe,
ob upoštevanju predloga Evropske komisije,
po posredovanju osnutka zakonodajnega akta nacionalnim parlamentom,
ob upoštevanju mnenja Evropskega ekonomsko-socialnega odbora (1),
v skladu z rednim zakonodajnim postopkom (2),
ob upoštevanju naslednjega:
(1)
Unija je pogodbenica Mednarodne konvencije za ohranitev tunov v Atlantiku (3) (v nadaljnjem besedilu: Konvencija).
(2)
Mednarodna komisija za ohranitev tunov v Atlantiku (v nadaljnjem besedilu: ICCAT), ustanovljena s Konvencijo, je na 16. posebnem zasedanju leta 2008 sprejela Priporočilo 08-05 za vzpostavitev novega načrta za obnovo staleža modroplavutega tuna v vzhodnem Atlantiku in Sredozemskem morju, ki je nadomestil prejšnji načrt za obnovo staleža iz leta 2006. Uredba Sveta (ES) št. 302/2009 (4) je bila sprejeta za izvajanje navedenih mednarodnih ohranitvenih ukrepov na ravni Unije.
(3)
ICCAT je na 17. posebnem zasedanju leta 2010 sprejela Priporočilo 10-04 o spremembi večletnega načrta za obnovo staleža modroplavutega tuna. Uredba (ES) št. 302/2009 je bila nato spremenjena z Uredbo (EU) št. 500/2012 Evropskega parlamenta in Sveta (5) zaradi izvajanja teh revidiranih mednarodnih ohranitvenih ukrepov na ravni Unije.
(4)
ICCAT je na 18. posebnem zasedanju leta 2012 sprejela Priporočilo 12-03 o ponovni spremembi večletnega načrta za obnovo staleža modroplavutega tuna. Zaradi boljše prilagoditve ribolovnih sezon dejavnostim flot je v Priporočilu 12-03 določena sprememba ribolovnih sezon, ki so zdaj opredeljene kot odprte sezone, v nasprotju z zaprtimi sezonami, navedenimi v prejšnjih priporočilih ICCAT. Poleg tega so bili spremenjeni dejanski datumi, ko je dovoljen ribolov s plovili z zaporno plavarico, plovili za prevoz vabe in plovili, ki lovijo s panulo. Da bi preprečili negotovost glede navedenih orodij, za katera se ne uporabljajo nobena posebna pravila za ribolovne sezone, je bilo treba vključiti tudi določbo, ki izrecno dovoljuje ribolov z vsemi drugimi orodji, z izjemo vseh vrst visečih mrež, skozi vse leto. Obdobja in datume za ribolovne sezone v Atlantiku lahko ICCAT pregleda leta 2015, in sicer na podlagi nasveta Stalnega odbora za raziskave in statistiko ICCAT.
(5)
ICCAT je na svojem 23. rednem zasedanju novembra 2013 sprejela Priporočilo 13-08, ki dopolnjuje Priporočilo 12-03, da bi omogočila spremembe ribolovnih sezon za plovila za prevoz vabe in plovila, ki lovijo s panulo, v vzhodnem Atlantiku, pri čemer te spremembe ne vplivajo na zaščito drstišč modroplavutega tuna v Sredozemskem morju. V tem priporočilu ICCAT je navedeno, da lahko pogodbenice in sodelujoče nepogodbenice, ribolovni ali drugi subjekti za svoja plovila za prevoz vabe in plovila, ki lovijo s panulo, ko lovijo v vzhodnem Atlantiku, določijo drugačen začetni datum ribolovnih sezon, pri čemer ohranijo celotno trajanje odprte sezone za ta ribolov. V navedenem priporočilu ICCAT so določena tudi pravila za uporabo stereoskopskih kamer pri postopkih reje v mrežasti kletki. Vse tehnične specifikacije, vključno z intenzivnostjo in načinom vzorčenja, razdaljo od kamere, merami zapornic za prenos in algoritmi (razmerje med dolžino in težo), naj bi na zasedanju leta 2014 pregledal Stalni odbor za raziskave in statistiko, na podlagi njegovih priporočil pa bi jih ICCAT spremenila na svojem zasedanju leta 2014.
(6)
Da bi v pravo Unije vključili Priporočilo ICCAT 12-03 za zagotovitev učinkovitega ohranjanja staleža modroplavutega tuna in pravne varnosti glede zadevnih ribolovnih sezon ter da bi državam članicam omogočili ustrezno opredelitev načrtov na področju ribolova, zmogljivosti in inšpekcijskih pregledov ter izpolnjevanje drugih obveznosti poročanja, ter da bi v pravo Unije vključili Priporočilo ICCAT 13-08 v zvezi z uporabo sistema stereoskopskih kamer pri postopkih reje v mrežasti kletki in morebitno določitvijo drugačnega začetnega datuma ribolovnih sezon za plovila za prevoz vabe in plovila, ki lovijo s panulo, v vzhodnem Atlantiku, bi bilo treba čim prej spremeniti ustrezne določbe Uredbe (ES) št. 302/2009 -
SPREJELA NASLEDNJO UREDBO:
Člen 1
Uredba (ES) št. 302/2009 se spremeni:
1.
člen 7 se nadomesti z naslednjim:
„Člen 7
Ribolovne sezone
1. Ribolov modroplavutega tuna s plovili za pelagični ribolov s parangali, daljšimi od 24 m, se v vzhodnem Atlantiku in Sredozemskem morju dovoli v obdobju od 1. januarja do 31. maja, razen na območju, razmejenem z 10° Z na zahodu in 42° S na severu, kjer se tak ribolov dovoli v obdobju od 1. avgusta do 31. januarja.
2. Ribolov modroplavutega tuna s plovili z zaporno plavarico se v vzhodnem Atlantiku in Sredozemskem morju dovoli v obdobju od 26. maja do 24. junija.
3. Ribolov modroplavutega tuna s plovili za prevoz vabe in plovili, ki lovijo s panulo, se v vzhodnem Atlantiku in Sredozemskem morju dovoli v obdobju od 1. julija do 31. oktobra.
Ne glede na prvi pododstavek in ker to ne vpliva na zaščito drstišč, lahko države članice za leti 2014 in 2015 v letnih nacionalnih ribolovnih načrtih določijo drugačen začetni datum za plovila za prevoz vabe in plovila, ki lovijo s panulo, ki pod njihovo zastavo plujejo in lovijo v vzhodnem Atlantiku, pod pogojem da ohranijo celotno trajanje odprte sezone za ta ribolov v skladu z določbami prvega pododstavka.
V ribolovnem načrtu Unije, ki se ICCAT predloži do 15. februarja, se navede, ali so bili začetni datumi za ta ribolov spremenjeni, in navedejo koordinate zadevnih območij.
4. Ribolov modroplavutega tuna s plovili s pelagičnimi vlečnimi mrežami se v vzhodnem Atlantiku dovoli v obdobju od 16. junija do 14. oktobra.
5. Športni in rekreacijski ribolov modroplavutega tuna se v vzhodnem Atlantiku in Sredozemskem morju dovoli v obdobju od 16. junija do 14. oktobra.
6. Ribolov modroplavutega tuna z ostalimi orodji, ki niso navedena v odstavkih 1 do 5, se dovoli skozi vse leto. Ne glede na navedeno je prepovedan ribolov modroplavutega tuna s katerimi koli vrstami visečih mrež.“;
2.
vstavi se naslednji člen:
„Člen 24a
Uporaba stereoskopskih kamer pri postopkih reje v mrežasti kletki
Sistemi stereoskopskih kamer se pri postopkih reje v mrežasti kletki uporabljajo v skladu z naslednjimi pogoji:
(a)
intenzivnost vzorčenja živih rib ni manjša od 20 % vseh rib v kletkah; kadar je to tehnično izvedljivo, je vzorčenje živih rib zaporedno, tako da se izmeri vsak peti primerek; takšen vzorec sestavljajo ribe, izmerjene na razdalji med 2 in 8 m od kamere;
(b)
zapornica za prenos, ki povezuje oddajno in sprejemno kletko, meri največ 10 m v širino in 10 m v višino;
(c)
kadar meritve dolžine rib pokažejo večmodalno porazdelitev (dve ali več skupin različnih velikosti), se omogoči uporaba več kot enega pretvorbenega algoritma za isti postopek reje v mrežasti kletki. Najnovejši algoritem(-mi), ki ga (jih) določi Stalni odbor za raziskave in statistiko ICCAT, se uporablja(-jo) za pretvorbo dolžine ribe do razcepa repne plavuti v skupno težo glede na kategorijo velikosti rib, izmerjenih med postopkom reje v mrežasti kletki;
(d)
preverjanje stereoskopskih meritev dolžine se izvede pred vsakim postopkom reje v mrežasti kletki na podlagi merilne lestvice na razdalji med 2 in 8 m.
(e)
pri sporočanju rezultatov stereoskopskega programa se v informacijah navede dovoljeno odstopanje zaradi tehničnih specifikacij sistema stereoskopske kamere, ki ne presega +/-5 odstotkov.“
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 15. maja 2014

Labels: 20
5
6